Ooreenkoms keer ‘Grexit’ vir nouAlexis Tsipras. Foto: Facebook Die Griekse regering het egter net drie dae tyd om die ooreenkoms, wat verskeie koersaanpassings insluit, deur die Griekse parlement te voer. Dit is onseker of dit wel weens verwagte teenstand moontlik sal wees. Die pakket behels hulp ter waarde van tussen €82 en 86 miljard oor drie jaar aan Griekeland en sal ’n “Grexit”, Griekeland se uittrede uit die eurogebied, voorkom. Die Grieke, op hul beurt, moet ’n fonds tot stand bring waarin die opbrengs van die verkoop van staatsbates gestort word, en waarmee die bestaande skuldlas verlig kan word. Griekeland moet ook dadelik BTW verhoog en pensioenhervormings toepas. Die ooreenkoms is ná meer as 30 uur se onderhandelinge bereik. Griekeland se eerste minister, Alexis Tsipras, het vroeër aangedui dat sy regering reeds ver afgewyk het van die beloftes aan die kiesers waardeur dit aan bewind gekom het. Bronne: De Standaard, Trouw